Sny die staat se vet, nie sy personeel – Cosatu | Netwerk24
Deur Francois Williams 27 Februarie 2019 11:40
Cosatu wil hê die regering moet verder sny aan die opgeblase staatsdiens, sê Tony Ehrenreich, voormalige provinsiale sekretaris van Cosatu in die Wes-Kaap.
Tony Ehrenreich, Wes-Kaapse sekretaris van Cosatu.Foto: Jan Gerber
Daar word steeds miljarde rande begroot vir spyseniering, eersteklas-vliegkaartjies vir parlementslede, byvoordele vir parlementslede se vroue, en die bou van hoofkantore vir staatsdepartemente, het Ehrenreich gesê in ’n openbare sitting in die parlement oor die pas afgelope begrotingsrede.
Ehrenreich, wat steeds werk vir Cosatu doen, meen egter die 35% wat die staat se salarisrekening van totale besteding uitmaak, is stabiel en in ooreenstemming met internasionale tendense.
Cosatu wil daarom nie hê daar moet afleggings in die staatsdiens wees nie. Die personeelgetalle daal reeds met 1% per jaar, terwyl bestuursposte toeneem. Om die aantal personeel te verminder, sal armoede verhoog, meen Ehrenreich.
Dit kom nadat Tito Mboweni, minister van finansies, verlede week in sy begrotingsrede gesê het staatsamptenare van 55 tot 59 jaar oud sal die kans gegee word om vroeg af te tree sonder om enige aftreevoordele te verloor. Die tesourie hoop dat sowat 30 000 staatsamptenare dié kans sal benut. Die staat het meer as 1,2 miljoen werknemers.
Die kabinet en die burgemeesterskomitees by munisipaliteite moet wel gesny word, en politici se byvoordele moet gesny word, reken hy.
Die topsalarisse van uitvoerende hoofde van staatsondernemings moet beperk word.
Cosatu steun die herstel in vermoë by die Suid-Afrikaanse Inkomstediens.
Cosatu meen daar was geleentheid in die begroting om maatskappybelasting te verhoog, asook persoonlike inkomstebelasting op individue wat meer as R1 miljoen per jaar verdien.
Meer oor: Tony Ehrenreich | Staatsdiens | Staatsamptenare | Begroting 2019 | Cosatu | Begrotingsrede